Zaheera Boomgaard, die vrou wat na bewering verbind word aan die verdwyning of dood van soveel as sewe mense in sowat twintig jaar, verskyn Maandag weer in die streekhof in Vereeniging waar sy waarskynlik om borgtog sal aansoek doen.
Naisby se stiefdogter, Alida Heine, sê hy het net op ŉ dag aangekondig dat hy vir ŉ vrou wat hy op Facebook ontmoet het gaan kuier. “Dit was absoluut strydig met sy karakter, maar hy het medikasie gebruik en ek dink hy was nie by sy volle positiewe nie.”
“Die hele besigheid was ŉ groot skok vir my ma,” sê Heine. “Sy het demensie gekry en vinnig agteruit gegaan; vandag kan sy nie eers meer praat nie.”
Wookey, oftewel Boomgaard, se inhegtenisneming twee weke gelede het die inwoners van die woonstelkompleks waar sy sedert verlede jaar gewoon het geweldig geskok. Sy het vir almal vertel dat sy ŉ afgetrede mediese dokter is wat steeds snags iewers diens doen en daarom bedags moes slaap. Sy was veral bekend vir die eksotiese Indiese kos wat sy gemaak en aan die inwoners verkoop het.
Sy sê in Boomgaard se woonstel was oral boeke met Christelike dagstukkies en dat sy graag van haar plot by Walkerville vertel het wat sy glo aan ŉ kinderhuis geskenk het. “Onthou, vir my was sy hierdie wonderlike vrou met wie ek fantasties oor die weg gekom het. Sy het gewys sy het geld, sy was altyd goed geklee en haar hare was pragtig gesny.”
Uys sê die laaste twee weke was moeilik. “My hele liggaam het soms gebewe, ek was in ŉ slegte toestand gewees en moes medikasie neem. Vir my is sy nou dood, sy bestaan nie meer nie. Ek het gerou oor ŉ vriendin wat dood is.”